Tolong jelaskan mengenai Masa pendudukan Jepang dari Zulkifli Lubis dalam bahasa jawa

Nalika Jepang njajah Hindia Walanda, Zulkifli Lubis ndhèrèk ajakan kancanipun saperlu ndhèrèk gladhen ingkang dipunwontenaken déning Tentara Jepang kanggé para nom-noman. Pilihan punika dipunpendhet Zulkifli katimbang piyambakipun nganggur. Sasampunipun pikantuk gladhen antawis 2 wulan wonten ing Seinen Kurensho (pusat kanggé gladhen barisan nom-noman), Zulkifli pikantun tawaran mirunggan saperlu pikantuk pendidikan perwira militèr. Wonten ing Seinen Dojo (balai penggemblengan nom-noman) Tangerang wonten antawis 40 siswa saking sadaya wewengkon ing Jawa. Zulkifli Lubis, Kemal Idris lan Daan Mogot kalebet angkatan ingkang angka 1. Balai penggemblengan punika ingkang pisanan ngenalaken Zulkifli wonten ing donya intelijen.

Wonten ing mrika Zulkifli namung sekedhap amargi piyambakipun dipunpindhaken dhateng Resentai (korps galdhen) Bogor. Raos sengsemipun Zulkifli Lubis tumrap Jepang wiwit ical nalika ningal punapa ingkang kadadosan. Kathah-kathahipun instruktur ingkang asalipun saking wadyabala wadyabala kanthi busana lusuh lan katingal reged. Kaanan punika bènten sanget kaliyan ingkang kadadosan ing Seinen Dojo, Tangerang. Sedaya instruktur gadhah penampilan rapi lan resik. Wonten ing Resentai Bogor, Zulkifli boten kathah pikantuk kawruh lan ketrampilan militèr ingkang cekap ngengeti pendidikan ingkang namung kalaksanan 3 wulan kemawon lan langkung dipunarahaken ing maringi raos greget.

Wonten ing wulan Dhésèmber 1943, para shodancho punika dipunlantik lajeng kawangsulaken malih dhateng kutha asalipun utawi laladanipunpiyambak-piyambak saperlu ndhèrèk wonten ing salebeting pembentukan daidan (batalyon). Letnan Dua Zulkifli Lubis, Kemal Idris, Sabirin Mochtar, Satibi Darwis, Daan Mogot, Effendi, lan Kusnowibowo mbiyantu Kapten Tsuhiya Kiso saperlu nyamektakaken pembentukan daidan-daidan wonten ing pulo Bali. Lajeng Zulkifli Lubis, Kemal Idris lan Daan Mogot dipunlebetaken ing sawijining staf mirunggan dipunbentuk kanthi resmi ingkang dipunsukani nama Boei Giyugun Shidobu kanthi tugas ngengini babagan sadaya prakawis ingkang gegayutan kaliyan Pembela Tanah Air.